A megfelelő bélflóra, avagy a stabil immunrendszer - Csak a Nőknek magazin
Egészségünk záloga, szervezetünk legfontosabb védőbástyája a jól működő immunrendszer, amely sejtek, szervek, szövetek egységéből felépülő komplex rendszer, működése pedig az immunitásban nyilvánul meg. Ez a roppantul bonyolult és rendkívül komplex védekező rendszer felelős a szervezetünkbe kerülő baktériumok és vírusok elleni küzdelemért, és a megfelelő védekezés kiépítéséért.
Ennek a védekező rendszernek a működése nagyon komplex, bonyolult folyamat. Ahhoz, hogy ez létrejöjjön és zökkenőmentesen működhessen, számos szabályozó mechanizmusnak kell sikeresen beavatkoznia. Az immunrendszer bármely részén bekövetkező változás betegséget okozhat, így szervezetünk védelmi vonala akár ellenséggé is válhat.
A veleszületett immunrendszer kibontakozásának és a szerzett immunrendszer fejlődésének egyaránt feltételét, valamint alapját képezi a BÉLFLÓRA, hiszen ezekben a folyamatokban a bél mikroorganizmus-telepei közvetítő szerepet játszanak.
Egészségünk megőrzése és immunrendszerünk optimális működésének szempontjából, kiemelten fontos szerepe van a szervezetünkben és környezetünkben élő hasznos mikroorganizmusoknak. A stressz, a környezeti ártalmak, a helytelen táplálkozás, a rendszeres testmozgás hiánya, a táplálkozás során bevitt méreganyagok, egyaránt képesek felborítani az emésztőrendszer harmonikus működését. Kiemelten fontos ezt a területet megóvnunk, mivel immunrendszerünk közel 70%-a a bélrendszert körülvevő szövetekben található.
Harmónia – Stabilitás – Egyensúly
A helyes táplálkozás során, leginkább az ásványi anyagok és vitaminok bevitelére koncentrálunk, azonban az egészséges bélflóra nélkül mindezek nem tudnak megfelelő arányban beépülni. Bélrendszerünkben több száz féle jótékony hatású mikroorganizmus él, ezek alkotják a bélflóránkat. Jelentős szerepet játszanak az emésztésben, valamint a betegségeket okozó sokféle kórokozó terjeszkedésének megállításában. Legfontosabb feladatuk az egyensúly helyreállítása és fenntartása, valamint segítik a szervezet számára fontos vitaminok és ásványi anyagok felszívódását.
Csillagjáró – Kökényessy Ágnes